Delegácia SOŠV aj Národnej rady SR bola na návšteve Olympie, kolísky olympijských hier aj športu

**Početná delegácia Slovenského olympijského a športového výboru i Národnej rady SR bola v pondelok 27. mája na návšteve antickej Olympie, dejiska starovekých olympijských hier, aj sídla Medzinárodnej olympijskej akadémie.**

Mestečko Olympia má síce len hádam tisíc obyvateľov, ale je na každej gréckej mape. A nielen to – je svetoznáme. **V starovekých časoch hostilo najstaršie podujatie v histórii ľudstva, ktoré sa koná aj dnes – olympijské hry.**Na toto magické miesto 27. mája zavítala bezmála päťdesiatčlenná delegácia SOŠV, ktorú sprevádzala **delegácia Národnej rady SR** vedená jej poslancom a bývalým vynikajúcim futbalistom **Dušanom Tittelom**, aj slovenská veľvyslankyňa v Grécku **Iveta Hricová**. Slováci tak prišli **ku koreňom nielen olympijských hier, ale aj súťažného športu ako takého – takpovediac do ich kolísky.**

V tesnom susedstve archeologického parku v Olympii vyrástol **areál Medzinárodnej olympijskej akadémie** (MOA), čo je vrcholná vzdelávacia inštitúcia v oblasti olympizmu a histórie olympijských hier. Stará sa aj o šírenie antického odkazu Grékov. Podľa slov nášho výnimočného znalca antiky **Vojtecha Zamarovského** sa **v antickom Grécku telesná výchova a šport stali integrálnou zložkou kultúry spolu s umením, vedou a vzdelanosťou.**

Slovenských hostí na pôde MOA privítali prezident Gréckeho olympijského výboru **Spyros Capralos**(inak olympionik vo vodnom póle), aj čestný dekan MOA **Kostas Georgiadis**.***„Navštívili ste srdce olympizmu. Tu sa zrodili antické olympijské hry a spočíva tu aj srdce ich obnoviteľa v novoveku Pierra de Coubertin,“***pripomenul v príhovore **Spyros Capralos. *„Chceme čo najviac zužitkovať túto návštevu,“***kontroval jej iniciátor, prezident SOŠV **Anton Siekel**.



V samotnom areáli MOA najväčšiu pozornosť Slovákov upútala socha pri futbalovo-atletickom štadióne, na ktorej je zakladateľ veľkej športovej dynastie (z rodiny vzišlo v troch pokoleniach spolu šesť víťazov antických OH!) **Diagorás na pleciach svojich synov Akúsilaa a Damagéta**, ktorí zvíťazili na OH v rovnaký deň. Ich otec, tiež olympijský víťaz, v opojných chvíľach najvyššieho blaha skonal. Jeden z najsilnejších príbehov v olympijskej histórii dopĺňa aj **osud jeho dcéry Kallipateiry a vnuka Peisirrhoda**, ktorý je opísaný v množstve kníh.

Ďalším miestom, pri ktorom sa v areáli MOA pristavil každý návštevník zo Slovenska, je **pomník, pod ktorým je uložené srdce Pierra de Coubertin**. Práve tam je **tradične prvá zastávka štafety s olympijským ohňom**, ktorý zapaľujú neďaleko odtiaľ pred chrámom bohyne Héry. Naša delegácia si mohla pozrieť aj unikátny archív a obrovskú knižnicu materiálov, ktoré sa viažu k olympijským hrám 2004 v Aténach.

Súčasťou tejto delegácie boli aj žiaci našej školy – Lucia Kozubová, Miriam Výrosteková, Ján Dzurňák, Tomáš Hudzík / 7.B trieda / spoločne s p.uč. Murgáčovou. Ako jediná škola zo Slovenska dostala pozvanie za dlhoročné aktivity v rámci Olympijkej výchovy.

